**Tájékoztató a Tiszapüspöki Tornaterem építésével kapcsolatban:**

A tavasz folyamán a Tiszapüspöki Általános Iskola tornaterme ügyében a helyszínen egy bejárás történt, mely alkalmával megállapítható volt, hogy a több éve megépített és azóta is a természet által kitett korrózió miatt tönkrement tornaterem váza sajnos baleset-, és életveszélyes, valamint a Kormányhivatal és a Népegészségügyi hatóságok is jelezték, hogy az iskola működési engedélyének feltétele a tornaterem és a kiszolgáló öltözők megvalósítása.

A fentiek ismeretében a MROÖ Elnöke, valamint a Karcagi Tankerület Igazgatója a Belügyminisztérium illetékes államtitkárai felé jelzéssel éltek a fennálló probléma megoldásának ügyében, mivel a Kormányhivatal 2026. augusztus 31. napjáig hosszabbította meg a működési engedély feltételeként meghatározott tornaterem és kiszolgáló helyiségek megvalósításának határidejét.

2025. júniusában Maruzsa Államtitkár Úr megbeszélést hívott össze a lehetséges megoldások lehetőségeinek bemutatására, mely során elmondta, hogy egy könnyűszerkezetes, buborék, ponyvás szerkezettel kívánja a Minisztérium a tornaterem megépítését megvalósítani, mely országosan is az első, és precedens értékű beruházás lenne.

A forrás biztosításáról intézkedni kíván, és a Karcagi Tankerületet bízta meg a beruházás lebonyolításával, mivel a Tiszapüspöki Iskola teljes fenntartói jogosultságát az MROÖ még nem kapta meg.

A nemzeti köznevelésről szóló 2011. évi CXC. törvény 27. § (11) bekezdése alapján a nappali rendszerű iskolai oktatásban az iskola megszervezi a mindennapos testnevelést legalább napi egy testnevelésóra keretében.

A Magyarországi Romák Országos Önkormányzatának fenntartásában működő Tiszapüspöki Általános Iskola (székhely: 5211 Tiszapüspöki, Fő út 85. OM azonosító: 200891, a továbbiakban: Iskola) nem rendelkezik a mindennapos testnevelés lebonyolításához nélkülözhetetlen tornateremmel.

Az Iskola székhelyéül szolgáló, a Tiszapüspöki Községi Önkormányzat tulajdonában lévő ingatlanon egy balesetveszélyes sportpálya található, amelynek teljes körű felújítása – rekortán burkolattal való borítása, valamint alumínium vázas sátorral való fedése – érdekében (a továbbiakban: Projekt) a Karcagi Tankerületi Központ a Belügyminisztérium (a továbbiakban: Támogató) felé 2025. július 25. napján elektronikus úton BM/18536/2025 iktatószámon támogatási kérelmet nyújtott be.

A Projekt megvalósításához szükséges támogatás rendelkezésre bocsátását és felhasználásának feltételeit a Támogató és a Karcagi Tankerületi Központ között létrejövő támogatási jogviszony biztosítja. A megvalósítás érdekében négyoldalú együttműködési megállapodás jön létre.

Az MROÖ Közgyűlése 2025. augusztus 26. napján a 84/2025.(VIII.26.) számú határozatával hozzájárult egy négyoldalú együttműködési megállapodás megkötéséhez a Tiszapüspöki Általános Iskola Tornaterem építés megvalósítása érdekében. A megállapodás a Karcagi Tankerület, a Tiszapüspöki Községi Önkormányzat, a Tiszapüspök Általános Iskola, és az MROÖ között jött létre.

2025.október 21. napján a Karcagi Tankerület a következő összefoglalót küldte meg a Tornaterem megépítésére vonatkozóan:



2025. november 13. napján kooperációs értekezlet megtartására került sor a Tiszapüspöki Általános Iskola sportpálya felújítása és fedése vonatkozásában, mely során bemutatásra került a megvalósítandó projekt és a megvalósításban részt vevő szereplők .

Az alépítmény, valamint az elektromos és gázellátás kiépítése, tereprendezés, esővíz elvezetés és parkoló kiépítése vonatkozásában a nyertes kivitelező a Termika Kft lett.

A sátorszerkezet felépítése, fűtés és világítás nyertes kivitelezője a Graboplan Kft.

1. A műszaki tervező és építtetői koordinátor Ferenczi Viktor.
2. A vezető műszaki ellenőr Lengyel Barnabás.
3. A munkaterület átadására 2025. november 17-én került sor, a fizikai befejezés határideje 2025. december 15. napja lesz.
4. A munkaterület teljes lehatárolása érdekében a köznevelési intézmény november 17-től lezárja a sportpálya felé vezető ajtót az iskolaépületben, és a sportpálya mögötti kaput is kizárólag a kivitelező használhatja. A menekülési útvonalak megfelelő biztosítása érdekében a köznevelési intézmény igazgatója egyeztetést folytat a tűzvédelmi felelőssel.
5. A tornaterem várható üzemeltetési költségeivel kapcsolatban a műszaki tervező és a sátorszerkezet kivitelezője is közöl adatokat a köznevelési intézmény és a fenntartó részére.
6. A köznevelési intézmény a sportpálya melletti konténerek közül 1 db-ot biztosít a kivitelezők számára felvonulási épületként.
7. Papír alapú építési napló vezetése történik, melyet a műszaki ellenőr koordinál.
8. A tankerületi központ a tervdokumentációt meg fogja küldeni a fenntartó részére tájékoztatás céljából.
9. Az eddigi gyakorlatnak megfelelően a tankerületi központ folyamatos, elektronikus úton történő tájékoztatást fog nyújtani a beruházással kapcsolatban az együttműködési megállapodást kötött felek részére.
10. A december 15. napján történő befejezés érdekében feszített munkatempó és szoros együttműködés szükséges minden érintett részéről, és többszörös ellenőrzés várható már a kivitelezés során is az érintett hatóságok részéről.
11. A köznevelési intézmény a szükséges sporteszközök listáját 2025.november 17-ig megküldi a tankerületi központ részére annak érdekében, hogy a beszerzési eljárások határidőre lefolytathatóak legyenek.
12. A sátorszerkezet ideiglenes építményként készül, mely státuszban 180 napig maradhat. Ezen időszak alatt kerül sor a helyi építési szabályzat módosítására annak érdekében, hogy az építmény a helyén maradhasson. A HÉSZ módosítás mellett az egyház tulajdonában álló, iskola által használt telekrész települési önkormányzat által történő megvásárlása szükséges, mely folyamatban van.

Aktuális feladat volt a munkaterület átadás-átvétel lefolytatása, melynek felelőse a tankerületi központ, a kivitelező, a műszaki ellenőr. Valamint lebonyolítási ütemterv készítése, és a sporteszköz igény összeállítása, melynek a kivitelező és az iskola igazgatója volt a felelőse.

A fenti feladatokat 2025. november 17. napjáig kellett megvalósítani.

A kivitelező részére 2025. november 17. nappal a munkaterület átadásra került, és a kivitelezési munkálatok megkezdődtek az alábbiak szerint:

* + Felvonulási létesítmények elhelyezése, munkaterület előkészítése munkavégzésre alkalmas állapot megteremtése.
  + Organizációs terv és alapozási terv konvertálása geodéziai mérésekhez; terheléses vizsgálatok elkészítése a jelenlegi pálya területén;
  + Külzetlap és villamos terv szerinti nyomvonalak kijelölése, anyagok helyszínre szállítása;
  + Érintett írtási munkák, fakivágás, gyérítés jogi telekhatáron belül;
  + Parkoló kitűzése, földmunka megkezdése.
  + Közmű nyomvonalak kiásása, mért villamos hálózat kiépítésének megkezdése;
  + Tartószerkezeti alapozás megkezdése, zsaluzás, vasalás, betonozás.

A sporteszközök beszerzésére irányuló eljárás megindításra került.

Budapest, 2025. november 28.